**Crash Team Racing** (lyhennettynä **CTR**) on Naughty Dogin kehittämä ja Sony Computer Entertainment Europen *Crash Bandicoot* -pelisarjaan kuuluva ajopeli. Peli julkaistiin PlayStationille vuonna 1999 ja digitaalisena latauksena PlayStation Networkissa vuonna 2007.

*Crash Team Racing* on pelisarjansa neljäs osa, sen ensimmäinen ajopeligenren peli ja pelisarjan viimeinen Naughty Dogin kehittämä peli. Pelin tarina keskittyy *Crash Bandicoot* -pelisarjan hahmoista koostuvan joukkion pyrkimyksiin pysäyttää itserakkaan Nitros Oxiden suunnitelma heidän kotiplaneettansa tuhoamiseksi. Pelissä pelaaja voi valita ohjattavakseen jonkun *Crash Bandicoot* -pelisarjan 15 hahmosta, joista tosin vain kahdeksan on pelattavissa pelin alussa. Kilpailujen aikana voi käyttää hyödyksi aseita ja nopeuttavia voimistajia.

Kriitikot kehuivat *Crash Team Racingiä* pelattavuudesta ja grafiikasta, joskin pelin äänimaailma otettiin vastaan ristiriitaisesti. Pelin epäsuora jatko-osa *Crash Nitro Kart* julkaistiin vuonna 2003 Game Boy Advancelle, GameCubelle, PlayStation 2:lle, Xboxille ja N-Gagelle.

Pelaaminen
----------

*Crash Team Racing* on ajopeli, jossa pelaaja ohjaa Crash Bandicoot -pelisarjan hahmoja, joista useimmat kilpailevat mikroautoilla. Ajaessaan pelaaja voi peliohjaimen sauvoja ja painikkeita käyttämällä kiihdyttää, ohjata, peruuttaa, jarruttaa, pomppia ja käyttää aseita tai ominaisuuksien voimistajia. Pelin radoille ja areenoille on sijoiteltu kahdenlaisia laatikoita, joista kysymysmerkeillä merkittyjä päin ajamalla ja rikkomalla saa käyttöönsä aseita tai voimistajia. Kun pelaaja saa laatikon rikkomalla käyttöönsä aseen tai voimistajan, se ilmestyy näkyviin keskelle ruudun yläreunaa. Aseita ja voimistajia voi käyttää muiden kilpailijoiden häiritsemiseen tai oman ajon parantamiseen. Raidalliset hedelmälaatikot sisältävät "wumpa-hedelmiä", joita kymmenen kappaletta keräämällä pelaajan auto nopeutuu ja kerätyt aseet sekä voimistajat vahvistuvat.

Oleellinen *Crash Team Racingissä* ajamiseen vaikuttava liike on "power slide" eli kiihdytysvoiman kerääminen autoa sivuttain liu’uttamalla: pelaaja suorittaa liu’un painamalla yhtä ohjaimen yläosan paniketta hypäyttääkseen autoa ja ohjaamalla ajokin vinoon ennen sen putoamista maahan. Autoa liu’uttaessa "Turbo Boost Meter" -mittari näytön oikeassa alakulmassa täyttyy ja muuttaa väriään vihreästä punaiseksi. Pelaajan auton pakokaasu muuttuu samalla mustaksi. Ajokkia väliaikaisesti kiihdyttääkseen pelaaja painaa ohjaimen vastakkaista yläosapainiketta mittarin ollessa punaisella. Kiihdytysliu’un aikana pelaaja voi kiihdyttää ajokkia kolmesti viimeisen kiihdytyksen ollessa kahta aikaisempaa voimakkaampi. Liian pitkään liu'ussa odottaessa ajokin kiihdytystila laukeaa, kiihdytysmahdollisuus menetetään, ja lopulta ajokki pyörähtää. Liukumisen lisäksi kiihdytysvoimaa voi kerätä kerryttämällä ilmassaoloaikaa ratojen esteiden yli hypätessä: mitä pidempään ajokki viipyy ilmassa, sitä voimakkaampi on kiihdytys ajokin palatessa maahan.

### Pelitilat

*Crash Team Racingissä* on viisi pelitilaa: Adventure eli seikkailutila, Time Trial eli aika-ajo, Arcade- ja Versus-kilpailutilat sekä Battle-taistelutila. Pelitiloissa pelaaja valitsee ohjattavakseen 1–8 hahmoa. PlayStation Multitap -ohjainlisäosalla myös kolmannen ja neljännen pelaajan yhtäaikainen pelaaminen on mahdollista. Adventure-pelitila on yksinpeli, jossa pelaajan on kierrettävä kaikki radat ja areenat ja kerättävä pokaaleja, reliikkejä, loppuvastusavaimia, CTR-merkkejä ja jalokiviä. Adventure-pelitilan päämäärä on pelastaa maailma tarinan antagonisti Nitros Oxidelta voittamalla kilpailut 16 eri radalla. Pelin alussa pelaajalla on kilpailtavanaan vain kaksi rataa. Uusia ratoja ja alueita avautuu ratoja voitettaessa. Jokaisella radalla pelaajan on voitettava pokaali saavuttamalla kilpailun ensimmäinen sija. Kun alueen kaikki neljä pokaalia on voitettu, alueen loppuvastuksen autotalli (engl. *Boss Garage*) avautuu. Siellä pelaaja kilpailee loppuvastuksen nimikkoradalla vain tätä vastaan. Loppuvastuksen kukistuessa tämä luovuttaa avaimen, jolla pelaaja pääsee uusille alueille ja lopulta kohtaamaan Oxiden tämän avaruusaluksessa.

Alueen pokaalien ja loppuvastusavaimen voittamisen jälkeen radoille avautuu uusia pelimuotoja. Reliikkikisassa (engl. *Relic Race*) pelaaja ajaa radalla kolme kierrosta yksin mahdollisimman nopeasti. Radalle on sijoiteltu sekuntilaatikoita, joita rikottaeessa ajanotto pysähtyy, ja radan kaikki laatikot rikottaessa loppuajasta vähennetään kymmenen sekuntia. Pelaaja voittaa reliikin alittaessaan näytöllä ilmoitetun aikarajan. Toisessa avautuvassa pelimuodossa, CTR-haasteessa (engl. *CTR Challenge*) pelaajan on kilpailun voittamisen lisäksi kerättävä radalle ripotellut C- T- ja R-kirjaimet. Onnistuessaan pelaaja palkitaan CTR-merkillä, joita on viittä eri väriä: punaisia, vihreitä, sinisiä, keltaisia ja violetteja. Violetteja CTR-merkkejä saa erityisiltä lisäradoilta, joilla on kerättävä 20 kristallia annettu aikaraja alittaen. Kun pelaaja on kerännyt neljä samanväristä CTR-merkkiä, avautuu Gemstone Valley -alueella värin cup-kisa (engl. *Gem Cup*), neljän radan turnaus, jonka voitosta pelaaja palkitaan jalokivellä. Läpäistäkseen pelin pelaajan on kerättävä kaikki pokaalit, loppuvastusavaimet, reliikit, CTR-merkit ja jalokivet ja tämän jälkeen voitettava Nitros Oxide kilpailussa yksi yhtä vastaan.

Time Trial- eli aika-ajo-pelitila on yksinpeli, jossa pelaaja yrittää ajaa minkä tahansa pelin radan nopeimman ajan. Aika-ajotilassa radat ovat pelkistetyt, eli siinä ei ole muita kuljettajia eikä laatikoiden antamien aseiden tai wumpa-hedelmien tuomia lisäetuja. Radalla aika-ajon suoritettuaan pelaaja voi tallentaa "aaveen", suorituksensa tallenteen, jota vastaan pelaaja voi halutessaan jatkossa aika-ajotilassa kilpailla. Arcade-pelitilassa pelaaja voi nopeasti selata ja kilpailla ratavalikoimassa. Pelaaja voi valita ajettavakseen joko yksittäisen radan tai yhden neljästä cup-kilpailuista, joissa kilpaillaan sijoituspisteistä neljällä radalla. Arcade-pelitila on yksin- tai kaksinpeli muiden kuljettajien ollessa tietokoneohjauksessa. Kilpailun vaikeustaso ja kierrosmäärä ovat muokattavissa. Versus-pelitila on Arcade-pelitilan kaltainen, mutta ihmispelaajia on oltava vähintään kaksi.

Battle-pelitilassa enintään neljä pelaajaa voi taistella toisiaan vastaan aseita käyttäen seitsemällä erityisellä areenalla. Taistelun säännöt ovat muokattavissa. Etukäteen valittavia asetuksia ovat muun muassa voittotapa ja taistelun kesto, joka vaikuttaa osumapisteiden ja minuuttien määrään. Valittavia voittotapoja on kolme. Ensimmäisessä pelaaja, joka ensin kerää viisi, kymmenen tai 15 osumapistettä, voittaa. Toisella ratkaisutavalla voittaja on eniten osumapisteitä kolmessa, kuudessa tai yhdeksässä minuutissa kerännyt pelaaja. Kolmannessa pelimuodossa kukin pelaaja saa alkuun kolme, kuusi tai yhdeksän elämää, ja taistelulla on kolmen tai kuuden minuutin tai rajoittamaton peliaika. Pelaaja, jolla on jäljellä eniten elämiä ajan loppuessa, voittaa. Rajoittamattoman aikarajan taistelu kestää siihen asti, kunnes jäljelle jää yksi pelaaja. Kolme ja neljä pelaajaa voivat muodostaa 2 vs. 1-, 2 vs. 2-, 3 vs. 1- ja 1 vs. 1 vs. 2 -taisteluja.

Juoni
-----

### Hahmot

*Pääartikkeli: Luettelo Crash Bandicoot -pelisarjan hahmoista*
Crash ajamassa mikroautoa.
*Crash Team Racingissä* on 15 pelattavaa hahmoa, joista kahdeksan on pelattavissa alusta lähtien. Crash Bandicoot, pelisarjan pääprotagonisti, on monipuolinen kilpailija tasapuolisilla kiihtyvyydellä, huippunopeudella ja kääntyvyydellä. Samanlaisilla ajo-ominaisuuksilla varustettu Tohtori Neo Cortex, Crashin arkkivihollinen ja hullu tiedemies, haluaa pysäyttää Nitros Oxiden valloittaakseen maailman itse. Crashin pikkusisko Coco Bandicoot on tietokonenero, joka asensi mikrosiruja autoonsa parannellakseen sen kiihtyvyyttä. Cocon tavoin autonsa kiihtyvyyttä lisäosin paranteli ilmailuinsinööri Tohtori N. Gin. Puran ja Polarin autot ovat hitaahkoja mutta tiukoissa mutkissa hyvin ohjautuvia. Tiny Tigerin ja Dingodilen ajokit kääntyvät huonosti mutta ovat nopeita.

Tarinan pääantagonisti Nitros Oxide on julistanut itsensä galaksin nopeimmaksi kuljettajaksi ja uhkaa muuttaa Maan betoniseksi pysäköintialueeksi. Ennen Oxidea pelaaja kohtaa neljä loppuvastushahmoa: Ripper Roo on mielisairas pakkopaitaan puettu kenguru, Papu Papu on ylipainoinen saaren alkuasukasheimopäällikkö, Komodo Joe on puhevikainen komodonvaraani ja Pinstripe Potoroo ahne liituraitapukuinen päästäiskenguru. Nämä neljä päävastusta sekä epätäydellinen ja moraaliltaan epäselvä Crash Bandicootin klooni Fake Crash avautuvat pelattaviksi hahmoiksi Adventure-pelitilaa läpipelatessa. Pelattavia hahmoja ovat myös Tohtori Nefarious Tropy, joka avautuu pelattavaksi alittamalla kaikki hänen asettamansa aikarajat Time Trial -pelimuodossa, ja Penta Penguin, neutraali pingviini, jonka voi saada käyttöönsä ainoastaan päävalikkoon syötettävällä koodilla. Vastoin yleistä luuloa Nitros Oxide ei ole pelattava hahmo, eikä häntä sellaiseksi edes pelin kehittäjien mukaan muistirajoitusten vuoksi tarkoitettu: emulaattorin avulla N. Oxide on pelattavissa muutamalla radalla, jolloin peli saattaa kaatua.

Pelaajan oppaina toimivat noitatohtorinaamiokaksoset Aku Aku ja Uka Uka, jotka kumpikin antavat pelaajalle neuvoja ajotaitojen kehittämiseen. He ovat myös kilpailujen aikana saatavissa olevia voimistajia, jotka suojelevat pelaajaa kaikilta esteiltä ja hyökkäyksiltä kuiluja ja syvää vettä lukuun ottamatta sekä nopeuttavat ajokkia.

### Tarina

**Varoitus:  Seuraava kirjoitus paljastaa yksityiskohtia juonesta.**
Maan asukkien vieraaksi saapuu avaruusolento Nitros Oxide, joka väittää olevansa galaksin nopein kuljettaja. Oxide haastaa Maan peliinsä ("jossa nopeimmat selviytyvät") kutsuen Maan nopeimman kuljettajan kilpailemaan kanssaan. Jos Maan kuljettaja voittaa, Oxide lupaa jättää Maan rauhaan, mutta jos Oxide voittaa, hän muuttaa Maan betoniseksi pysäköintialueeksi ja orjuuttaa sen asukkaat. Vastaten Oxiden haasteeseen pelaajan ohjaama hahmo kerää neljä loppuvastusavainta päästäkseen sisään Oxiden avaruusalukseen ajamaan tätä vastaan. Pelaajan voittaessa Oxiden tämä lähtee Maasta väliaikaisesti mutta lupaa palata, kun kaikki reliikit on kerätty. Hävittyään tämän jälkeen uudestaan Oxide pitää lupauksensa ja lähtee vihaisena Maasta lopullisesti. Epilogissa lopputekstien yhteydessä kerrotaan, mitä pelin hahmot tekivät tarinan tapahtumien jälkeen. Nitros Oxide itse palaa Gasmoxia-kotiplaneetalleen ja eristäytyy yhteiskunnasta. Hän käy tappiostaan yli päästäkseen vuosia terapiassa ja aloittaa ajamisen yksipyöräisellä vain joutuakseen määrittelemättömään hirvittävään onnettomuuteen.

**Juonipaljastukset päättyvät tähän.**

Kehitys
-------

*Crash Team Racingin* kehittäminen aloitettiin hahmoilla, joilla ei ollut kiinnekohtia *Crash Bandicoot* -pelisarjan hahmoihin. Naughty Dog esitteli edistymistään Sonylle ja ilmaisi kiinnostuksensa teemoittaa peli *Crash*-pelisarjan hahmoilla. Sony hyväksyi ajatuksen ja teki pelisarjan hahmojen käyttöoikeudesta sopimuksen Universalin kanssa. Mikäli sopimusta ei olisi syntynyt, peli olisi voitu tehdä siihen varta vasten kehitetyillä hahmoilla. Naughty Dog aloitti *Crash Team Racingin* tuotannon saatuaan valmiiksi *Crash Bandicoot 2: Cortex Strikes Backin*. *Crash Team Racingin* pelimoottori kehitettiin yhtä aikaa *Crash Bandicoot 3: Warpedin* tuotannon kanssa. Kehitysvaihe kesti kahdeksan kuukautta, ja sen budjetti oli 2,4 miljoonaa dollaria. Pelisarjan kolmeen viimeiseen osaan hahmot suunnitelleet Charles Zembillas ja Joe Pearson suunnittelivat *CTR:n* hahmot. Nitros Oxide oli alun perin nopeudesta pakkomielteinen hullu tiedemies, joka suunnitteli nopeuttavansa koko maailman sen loppuun asti. Koska erilaisia ihmis-, eläin- ja konehahmoja sekä näiden yhdistelmiä oli kuitenkin käytetty *Crash Bandicoot* -loppuvastuksina jo ennestään paljon, päätettiin Nitros Oxidesta tehdä ulkoavaruudellinen olento. Alkuperäiseen "maailman nopeuttaminen" -juoneen viitataan Glenn Herdlingin kirjoittamassa ja Neal Sterneckyn piirtämässä mainossarjakuvassa, joka julkaistiin *Disney Adventures* -lehden talven 2000 numerossa.

Pelin prototyyppivaiheessa tuotantoryhmä loi kopion *Diddy Kong Racing* -pelin Crescent Island -radasta kokeillakseen, olisiko samanlaajuisen kilparadan luominen PlayStationille mahdollista. Jopa 64 ajokkipyörän neljään osaan jaettavalle ruudulle tuominen oli pelin tekohetkellä monimutkaista, ja ohjelmoija Greg Omi kehitti menetelmän renkaiden kuvantamiseksi kameraperusteisina kaksiulotteisina muun grafiikan päällä näytettävinä kuvina. Kiihdytysjärjestelmä, joka tehostaa pelaajan nopeutta hetkellisesti auton liu’uttamisen tai ilmalennon jälkeen, lisättiin *Crash Team Racingiin*, jotta pelistä tulisi vanhoja mikroautoilupelejä vuorovaikutteisempi ja pelaajakohtaisempi. Pelin pääantagonisti N. Oxidesta ei ollut tarkoitus tehdä pelattavaa hahmoa PlayStation-konsolin muistirajoitusten vuoksi. Muistirajoitukset vaikuttivat myös muiden pelattavien hahmojen valikoimaan: Polarin ja Puran oli alkujaan tarkoitus olla samassa ajokissa yhdessä ohjattava hahmo, mutta heidät jaettiin kahdeksi eri hahmoksi. Myös kummankin Komodo-veljeksen oli tarkoitus olla mukana pelissä ennen Komodo Moen lopullisesta versiosta pois jättämistä.

### Ääniraita

Clancy Brown antoi äänensä Tri Neo Cortexille ja Uka Ukalle.
David Baggett tuotti pelin ääniraidan, ja Josh Mancell sekä Mutato Muzika sävelsivät sen musiikin. Mike Gollum, Ron Horwitz ja Kevin Spears Universal Sound Studiosilta loivat pelin ääniefektit. Clancy Brown antoi äänensä Tohtori Neo Cortexille ja Uka Ukalle ja ääninäyttelijä Brendan O’Brien Tohtori N. Ginille, Tiny Tigerille ja Pinstripe Potoroolle. Muita ääninäyttelijöitä pelissä olivat David A. Pizzuto, Mel Winkler, Michael Ensign, Hynden Walch, Billy Pope, ääniefektituottaja Mike Gollom, Michael Connor ja Chip Chinery. *Crash Team Racing* eteni kehittämisen alfavaiheeseen elokuussa 1999 ja betavaiheeseen syyskuussa. NASCAR-ajokki Nro 98 maalattiin *Crash Bandicoot* -teemaiseksi pelin mainostamiseksi.

|  |  |  |
| --- | --- | --- |
|  Clancy Brown  | … |  Tohtori Neo Cortex, Uka Uka
  |
|  Chip Chinery  | … |  Crash Bandicoot, Dingodile
  |
|  Michael Connor  | … |  Fake Crash
  |
|  Michael Ensign  | … |  Tohtori Nefarious Tropy
  |
|  Michael Gollom  | … |  Papu Papu
  |
|  Brendan O’Brien  | … |  Tiny Tiger, Tohtori N. Gin, Pinstripe Potoroo
  |
|  David Anthony Pizzuto  | … |  Nitros Oxide, Komodo Joe
  |
|  Hynden Walch  | … |  Coco Bandicoot, Polar
  |
|  Mel Winkler  | … |  Aku Aku
  |
|  Dal McKennon  | … |  Ripper Roo (arkistosta otettu)
  |

Vastaanotto
-----------

*Crash Team Racing* sai arvosteluja yhteen koostavalla Metacritic-sivustolla yleisesti positiivisia arvioita 88/100-keskiarvolla. *Official PlayStation Magazine* -lehti kuvaili *Crash Team Racingiä* "peliksi joka teki kartingista coolia" ja julisti pelin olleen laadultaan omaa luokkaansa. *Electronic Gaming Monthly* -lehti huomioi, että peli oli saanut vahvasti vaikutteita *Mario Kartista* mutta olevan silti loistava moninpelattava. IGN:n Doug Perryn mukaan pelin pelattavuus ja grafiikka olivat "kivenkovat" mutta Crashin hymy ärsyttävyydessään "mielettömän kapitalistinen". GameSpotin Jeff Gerstman kutsui peliä "hienoksi *Mario Kart* -klooniksi" arvioiden sen onnistuneen siinä missä samankaltaiset pelit, kuten *Mega Man Battle & Chase*, *Bomberman Fantasy Race*, *Diddy Kong Racing*, *Chocobo Racing* ja *Mario Kart*, olivat epäonnistuneet. *Game Revolutionin* arvostelussa kuvailtiin, että vaikka peli "ei tuo paljoa lisää väsähtäneeseen genreen, se onnistuu tekemään kaiken hyvin".

*Crash Team Racingiä* myytiin Euroopassa yli 1,5 miljoonaa kappaletta, Pohjois-Amerikassa 2,57 miljoonaa kappaletta ja Japanissa hieman alle 0,5 miljoonaa kappaletta. VGChartz-sivuston mukaan peliä oli myyty mailmanlaajuisesti toukokuuhun 2017 mennessä 4,79 miljoonaa kappaletta. Menestyksensä myös peli julkaistiin Sony Greatest Hits -sarjassa vuonna 2000 ja Platinum-versiona 12. tammikuuta 2001. Pelin epäsuora jatko-osa *Crash Nitro Kart* julkaistiin vuonna 2003 PlayStation 2:lle, Xboxille, GameCubelle, Game Boy Advancelle ja N-Gagelle ja oli ensimmäinen *Crash Bandicoot* -pelisarjan full motion videota sisältänyt peli.

Lähteet
-------

1. 1 2  CTR: Crash Team Racing™ *Playstation*. Sony Interactive Entertainment LLC. Viitattu 17.3.2020. (englanniksi)
2. ↑  Pelin ohjevihko, s. 3.
3. 1 2 3 4  Pelin ohjevihko, s. 11.
4. 1 2  Pelin ohjevihko, s. 20.
5. 1 2 3 4 5  Pelin ohjevihko, s. 23.
6. 1 2 3 4 5  Pelin ohjevihko, s. 9.
7. 1 2 3 4  Pelin ohjevihko, s. 5.
8. 1 2  Pelin ohjevihko, s. 7.
9. 1 2 3  Pelin ohjevihko, s. 8.
10. ↑  Pelin ohjevihko, s. 10.
11. 1 2  Pelin ohjevihko, s. 12.
12. 1 2  Pelin ohjevihko, s. 14.
13. ↑  Pelin ohjevihko, s. 13.
14. ↑  Pelin ohjevihko, s. 6.
15. ↑  Pelin ohjevihko, s. 19.
16. 1 2  Pelin ohjevihko, s. 24–25.
17. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Papu Papu's Challenge. Papu Papu: engl. *"Papu much tired of watching puny slugs race so slow. Papu want in action, to lay boom down big and prove Papu is world's best driver. Papu move so fast, you munch tracks."*
18. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Papu Papu's Challenge. Papu Papu: engl. *"Ugh... Papu not himself today. Maybe Papu not eat enough big breakfast. You are fast for be so small. Here is key to help. Oxide much bigger problem for you. Him not as big, but he is much more grumpy..."*
19. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Komodo Joe's Challenge. Komodo Joe: engl. *"Ssssso, you've beaten all the other racersssss on these tracks. Well, now you'll sssssee why I'm the most feared driver on the cccccircuit. I'll earn the right to face Oxide by crushhhhhing you into brickdussst. Let'sssss raccccce."*
20. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Komodo Joe's Challenge. Komodo Joe: engl. *"You're not so slow after all. Surprisssed me, you did. Here'sss a key for the win. Ssstill, I think you're not fassst enough to outrace Oxide. We're going to lossssse our planet, and it will be all your fault."*
21. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Pinstripe's Challenge. Pinstripe Potoroo: engl. *"Whah, you... you call that racin'? Forget about it. If you's gonna face Oxide, you's gonna have to get past me foist! I'm the speed champeen here, and I'm gonna save the woild... for a sizable fee, o' course! (nauraa käheästi)"*
22. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Pinstripe's Challenge. Pinstripe Potoroo: engl. *"So, you's beaten me fair and square. I doubt you'll be this lucky with Oxide. Here's a key for your troubles... Oh, brother..."*
23. ↑  The D-Pad Destroyer: Review. Crash Team Racing *gamepro.com*.  24.11.2000. Viitattu 28.6.2017.
24. 1 2 3  GameTrailers: Pop Fiction: Season 3: Episode 27: Crash Course (Kohdasta : eteenpäin) *YouTube.com*.  24.9.2012. Viitattu 4.7.2017.
25. ↑  Pelin ohjevihko, s. 22.
26. ↑  Naughty Dog (30.9.1999). Crash Team Racing. PlayStation. Universal Interactive Studios. Rata/alue: Avausnäytös. Nitros Oxide: engl. *"So, you pesky Earth slugs like to race, eh? (hykertelee) Well I, Nitros Oxide, am the fastest racer in the galaxy! I travel the stars looking for creatures to test my skill. It's a little game I call "Survival of the Fastest". Here's the way we play. I challenge the best driver of your worlds will race for the planet. If your driver wins, I'll leave your miserable little rock alone. But if I win, I'll turn your entire globe into a concrete parking lot and make you my slaves. (nauraa) Get ready to race for the fate of your planet."*
27. ↑  Naughty Dog (30.9.1999). Crash Team Racing. PlayStation. Sony Computer Entertainment America. Rata/alue: Loppunäytös. Nitros Oxide: engl. *"Aaaaargh! You beat me once again! Now I have to go back to the planet Gasmoxia a complete loser! I must be getting slow in my old age. That's it! I'm finished racing in these mushy backward worlds. Keep your miserable planet! I'm outta here for good!"*
28. ↑  Naughty Dog (30.9.1999). Crash Team Racing. PlayStation. Sony Computer Entertainment America. Rata/alue: Epilogi. Teksti: "Nitros Oxide went back to the planet Gasmoxia a broken alien. After years of therapy, Oxide emerged from seclusion to begin racing again. Unfortunately, the unicycle was a poor vehicle choice, and his resulting accident was too gruesome to detail here"
29. ↑  DoubleFineProd: Devs Play S2E08 · "Jak and Daxter" with Jason Rubin and Tim Schafer (Kohdasta 15:30 eteenpäin) *YouTube.com*.  7.1.2016. Viitattu 4.7.2017.
30. 1 2  Perry, Douglass: IGN: Interview with Jason Rubin *IGN.com*.  19.10.1999. Viitattu 4.7.2017.
31. ↑  Rubin, Jason: Fear: An Appropriate Response To The Future Of Video Game Development *Morgan Rose*.  2004. Viitattu 4.7.2017.
32. ↑  Superannuation: How Much Does It Cost To Make A Big Video Game? *kotaku.com*.  15.1.2014. Viitattu 4.7.2017.
33. 1 2  Pelin ohjevihko, s. 26.
34. ↑  Kennedy, Sam: First Look at Crash Team Racing *GameSpot.com*.  27.4.2000. Viitattu 4.7.2017.
35. ↑  Perry, Douglass: Crash Team Racing *IGN.com*.  5.10.1999. Viitattu 4.7.2017.
36. ↑  Naughty Dog: Crash Gallery – Character Sketches – Crash Team Racing *naughtydog.com*. Viitattu 4.7.2017.
37. ↑  Herdling Gleen & Sternecky, Neal: Crash Team Racing: Turbo Time!. (Tri Neo Cortex: engl. *Of all the indignities! Having to "befriend" Crash so he'll help me steal the X Device from Nitros! But it will be worth it—for with the X Device I shall finally speed up the entire world! No more waiting—for anything!*) *Disney Adventures*, 2000, nro Talvi 2000, s. 61–64.
38. ↑  Naughty Dog Staff: *The Art of Naughty Dog*, s. 38. Dark Horse Books, 2014. ISBN 978-1-61655-477-4. (englanniksi)
39. ↑  Crash Team Racing (Video Game 1999) - Full Cast & Crew *IMDb*. Viitattu 4.7.2017. (englanniksi)
40. ↑  Naughty Dog: Crash Bandicoot – Time Line *naughtydog.com*. Viitattu 4.7.2017.
41. ↑  Naughty Dog Staff: *The Art of Naughty Dog*, s. 41. Dark Horse Books, 2014. ISBN 978-1-61655-477-4. (englanniksi)
42. ↑  Crash Team Racing *Gamerankings.com*. Viitattu 28.4.2013.
43. 1 2  Crash Team Racing *Metacritic.com*. Viitattu 28.6.2017.
44. ↑  Crash Team Racing *Web.archive.org*.  24.11.2000.  Arkistoitu 26.4.2009. Viitattu 28.4.2013.
45. 1 2  Should a guy named ‘Crash’ really be driving? Review *Gamerevolution.com*.  1.10.1999. Viitattu 28.6.2017.
46. 1 2  Crash Team Racing Review *Gamespot.com*.  19.10.1999. Viitattu 28.6.2017.
47. 1 2  Crash Team Racing *IGN.com*.  29.10.1999. Viitattu 28.6.2017.
48. ↑  Crash Team Racing review. ("The game that made kart racing cool. Nothing has ever matched its quality.") *Official PlayStation Magazine (Yhdysvallat)*, Maaliskuu 2002, s. 34.  (englanniksi)
49. ↑  Review Archive: GBA/PS1/N64. ("Heavily inspired by Mario Kart, but still an amazing multiplayer racer.") *Electronic Gaming Monthly*, Tammikuu 2004, nro 174 (Ultimate Reviews Issue), s. 188.  (englanniksi)
50. ↑  US Platinum Videogame Chart *The Magic Box*.  27.12.2007. Viitattu 28.6.2017.
51. ↑  ELSPA Sales Awards: Platinum Entertainment and Leisure Software Publishers Association. Viitattu 28.6.2017.
52. ↑  Crash Team Racing *vgchartz.com*.  20.5.2017. Viitattu 28.6.2017.
53. ↑  Crash Team Racing Release Information *Gamefaqs.com*. Viitattu 28.6.2017.
54. ↑  Crash Course *Computer Graphics World*.  Huhtikuu 2004. Viitattu 28.6.2017.

Aiheesta muualla
----------------

* Virallinen *Crash Team Racing* -sivu (englanniksi)
* *Crash Team Racing* MobyGamesissa (englanniksi)

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| * n
* k
* m
Crash Bandicoot |
| --- |
|  |
| Pääsarja | 
* *Crash Bandicoot*
* *2: Cortex Strikes Back*
* *3: Warped*
* *The Wrath of Cortex*
* *Twinsanity*
* *Crash of the Titans*
* *Mind over Mutant*
* *N. Sane Trilogy*
* *4: It’s About Time*

 |
|  |
| Spin-offit | 

|  |  |
| --- | --- |
| Ajopelit | 
* *Team Racing*
* *Nitro Kart*
* *Tag Team Racing*
* *Team Racing Nitro-Fueled*

 |
|  |
| Partypelit | 
* *Bash*
* *Boom Bang!*
* *Team Rumble*

 |
|  |
| Käsikonsolipelit | 
* *XS*
* *2: N-Tranced*
* *Purple: Ripto's Rampage*

 |
|  |
| Mobiiliipelit | 
* *Crash Nitro Kart 3D*
* *Crash Nitro Kart 2*
* *On the Run!*

 |

 |
|  |
| Muut | *Skylanders: Imaginators* |
|  |
| Hahmot | 
* Crash Bandicoot
* Coco Bandicoot
* Aku Aku
* Tohtori Neo Cortex
* Tri. N. Gin

 |

 |